Ágústa Friðriksdóttir og Karen Lind Ólafsdóttir á Akranesi luku í vetur ökukennaranámi frá Háskóla Íslands . Lokaverkefni þeirra var kortlagning umferðarslysa á Akranesi árin 2000 - 2009 . Í verkefninu greina þær skráð umferðarslys með meiðslum og gera tillögur til úrbóta . Ökukennaranám er orðið talsvert umfangsmeira en það var áður og nú er það eitt og hálft ár á háskólastigi . Karen Lind segir það hafa vakið athygli sína þegar hún var í Danmörku að konur voru í meirihluta ökukennara , öfugt við það sem hér er . “ Þegar ég svo frétti að ekki þyrfti meirapróf til að gerast ökukennari ákvað ég að slá til og fara í þetta nám , ” segir hún . Ágústa segist hafa farið í námið vegna þess að engin kona var ökukennari á Akranesi . Þær segja að nærtækast hafi verið að fjalla um Akranes þegar kom að lokaverkefninu enda báðar búsettar þar . Þær könnuðu staði þar sem umferðarslys hefðu orðið á Akranesi og fólk hafði meiðst . “ Þetta raðast nokkuð niður á ákveðnar götur en Kirkjubrautin neðanverð og gatnamót Smiðjuvalla , Innnesvegar og Dalbrautar koma verst út , ” segir Ágústa . Ítarlega er fjallað um skýrslu þeirra í Skessuhorni vikunnar .